En fredet verden under vann
- Vi leker bare med strømmen og drar dit den tar oss. Klare? En, to, tre, instruerer Bong Dela Cruz. Han er guide på dagens siste utflukt. Et cruise til de enorme Tubbataha-revene i Suluhavet er en våt og vakker tur, der turistattraksjonene ligger i havet. Seks mennesker med metalltanker på ryggen lar seg falle baklengs over bord. En time senere bryter lyset fra dykkerlyktene overflaten. - Vi så massevis av haier og en svær skilpadde. Helt fantastisk, oppsummerer Steve Youles, straks han har karet seg opp i gummibåten igjen. I Tubbataha-parken er det fiskeforbud. Overfiske og skadelige fiskemetoder var hovedgrunnen til at revet ble fredet av filippinske myndigheter i 1988. Seks år etter ble det 97030 hektar store undervannsområdet tatt inn på Unescos verdensarvliste. Nå er de eneste båtene vi ser her ute liveaboards: båter for turister som vil oppleve et mylder av tropisk fisk og enorme havskilpadder midt ute på havet. Under vann minner landsskapet om et frodig fjell, med en plutselig avgrunn. Her går dykkere ned langs veggen, og ser stimer av mange hundre forskjellige korallfisk som svømmer opp og ned langs revet. De gjemmer seg i huler og på heller. Også haiene som sover på hellene lar seg betrakte på kloss hold. At meterlange revhaier og havskilpadder glir like forbi, blir fort like vanlig som å se måker på kaia. Dagen starter frivillig tidlig, klokken halv seks. Så går det slag i slag de neste fjorten timene, før det er på tide med middag. Dykking fra båt i Tubbataha er likevel en perfekt tur for late sportsdykkere. Alt utstyret rigges av mannskapet, som deretter lemper tunge tanker og magebelter fulle av bly over i småbåtene. De tar dykkerne med ut til revet fire ganger daglig. Mellom dykkene er det dekket bord med filippinske fristelser. En tur med liveaboard er først og fremst en dykkertur, men det er også et cruise der turistene kommer tett på mannskapet. En kikk i maskinrommet, en prat med kapteinen, eller en øl med guiden er deler av opplevelsen. Kan man ikke dykke, er det mulig å snorkle på de grunnere delene av revet. Det er kun mulig å være med ut til Tubbataha fra midten av april til juni. Et lite vindu inn til en verden få forunt. - Når du er her tenker du bare på å dykke, dykke, dykke. Dette er det eneste stedet i Filippinene der alle disse artene er samlet på ett sted. Men kun i to måneder. Det er en knapp sjanse, sier Bong Dela Cruz. Han har jobbet under vann på Tubbataha i flere år, og kommer tilbake hvert år. Resten av året er han sammen med familien sin som bor i Norge. - Tidligere, da de fant alle skilpaddene, var det trangt mellom dykkebåtene på Tubbataha. Men nå er det færre som tar turen ut, forteller han, og nikker mot de fire andre båtene som dupper rundt revet. Båtene får ikke ankre. De eneste suvenirene du kan ta med hjem, er fotografier. En rask gummibåt tar dagens gjester inn til sandstranden. Små haier svømmer rundt båten i det klare, varme vannet. Den kritthvite sanden svir gjennom solbrillene. Heten er nådeløs på denne lille biten land midt i alt vannet. Et hus som ligner en kjempes veltede kjøleskap står på påler midt på sandbanken. Der inne er det skygge og -skjorteutsalg. Frem til 1970-tallet var det mest småfiskere fra Cagayanon-øyene som fisket her. De dro ut om sommeren i små treseilbåter. Isolasjonen og det harde været mesteparten av året forhindret overfiske. Da motorbåter ble satt inn på 1980-tallet og fiskere fra andre deler av øyriket kom til, ble det fare for bestandene. Dynamittfiske og trålere ødela revet. - Vi har fortsatt båter som prøver seg. Det er en av grunnene til at vi er her, sier vokter Julius Pancon. Samtidig forsker parkvokterne på de 600 fiskeartene, 66 ulike algetypene, og 360 korallartene som lever på revet. Til sammen er 72 prosent av verdens korallarter samlet her ute. Over vann finnes det syv arter sjøfugl og enorme grønne havskilpadder som legger egg på revet. Det er en verden langt, langt borte fra menneskene.* Ligger i Suluhavet, 98 nautiske mil fra Puerto Princesa, hovedstaden på øya Palawan i Filippinene. Neste øy på kartet er Borneo. * Forholdene på havet er vanligvis rolige her, men strømmene er sterke og skiftende. Vannet er klart, vanligvis med 30-40 meter sikt under gode forhold. Vannet omkring revene går ned til 1200 meters dyp. * Tubbataha består av to store rev, bare kalt nord- og sør-revet, og det mindre revet Jessie Beazley reef. Tilsammen utgjør disse den 97030 hektar store marinparken, som ble fredet i 1988, og kom med på Unescos verdensarvliste i 1994. * Den eneste måten å nå marinparken på, er ved å bo på båt, såkalte liveaboards. Liveaboards: Dykketurer arrangeres kun fra midten av april til juni. Resten av året er været for dårlig og vannet for uklart. Det er lurt å bestille plass på en av båtene i god tid. VG reiste med den største båten, danske «HC Andersen»* Philippine Syren, en seilbåt: Worldwidediveandsail.com * Expeditionfleet: Expeditionfleet.com * Big Blue Explorer og Stella Maris Explorer: Dive-and-cruise.net5-dagers cruise inkludert kost og dykk koster rundt 10000 kroner. Leie av utstyr kommer i tillegg. Snorkle- og dykkeavgift er ca. 750 kroner. Turisme i form av dykkere utgjør gir en betydelig inntekt til Filippinene, som for det meste skal gå med til å beskytte revet for fremtiden.Flere selskap flyr fra Europa til Manila, blant annet Cathay Pacific fra London via Hong Kong. Fly videre fra Manila flyterminal 3, med Cebu Pacific til Puerto Princesa på Palawan.Kanskje må en overnatting til før båten går. Puerto Princesa er en havneby med mange enkle overnattingsmuligheter, de fleste langs hovedgaten Rizal. Casa Linda Inn er et sentralt og populært hotell, med enkel standard. Turistinformasjonen på flyplassen hjelper gjerne til med å finne et passende hotell ved atkomst.
Et cruise til de enorme Tubbataha-revene i Suluhavet er en våt og vakker tur, der turistattraksjonene ligger i havet.